Source: https://www.eca.europa.eu/sl/Pages/OtherCooperations.aspx
Timestamp: 2019-02-18 23:42:18+00:00
Document Index: 8374948

Matched Legal Cases: ['SODIŠČE\n', 'sodišče ', 'sodišče ', 'Sodišče ', 'sodišče ', 'Sodišče ']

Drugo sodelovanje | EVROPSKO RAČUNSKO SODIŠČE
Domov > Mednarodno sodelovanje: Drugo sodelovanje
Evropsko računsko sodišče je član številnih odborov in delovnih skupin INTOSAI ter s svojim delom aktivno prispeva k razvoju stroke na področju revidiranja javnih financ po svetu.
INTOSAI (Mednarodna organizacija vrhovnih revizijskih institucij) je strokovna organizacija vrhovnih revizijskih institucij držav članic Združenih narodov ali specializiranih agencij OZN. Vključuje 191 polnopravnih članic (med katerimi je Evropsko računsko sodišče edini nadnacionalni organ) in štiri mednarodne organizacije, ki so pridružene članice. Ima status posvetovalne organizacije OZN.
Sodišče se že od leta 1980 udeležuje vseh kongresov, ki jih INTOSAI organizira vsaka tri leta, in je bilo že večkrat nosilec teme, obravnavane na kongresu. Odkar je leta 2004 postalo polnopravni član INTOSAI, aktivno sodeluje v pododborih za strokovne revizijske standarde.
Evropsko računsko sodišče je ustanovni član EUROSAI (Evropske organizacije vrhovnih revizijskih institucij), področne organizacije INTOSAI s približno 50 člani, ki so jo leta 1989 ustanovile evropske vrhovne revizijske institucije in Sodišče. Sodišče aktivno sodeluje v mnogih delovnih in projektnih skupinah EUROSAI. Leta 2011 je postalo član njenega upravnega odbora.
Druga področna združenja INTOSAI so AFROSAI, ARABOSAI, ASOSAI, CAROSAI, OLACEFS in PASAI.